**Sombrero** (også kalt Hat Island) er ei øy i det britiske oversjøiske territoriet Anguilla helt nord i De små Antiller i Karibia. Den ligger 65 km nordvest av øya Anguilla. Sombrero er ubebodd. Et automatisert fyrtårn står på øya, som ligger midt i Anegadapassasjen, et havstykke som forbinder Atlanterhavet og Det karibiske hav.

Naturgeografi
-------------

Sombrero er den nordligste av De små Antiller og ligger i Anegadapassasjen, midtveis mellom øya Anguilla og Anegada i De britiske Jomfruøyer. 

Sombrero er 6 km lang og 1,6 km bred og har et areal på 0,366 km².

Øya er flat med karstpreget landskap og sparsomt med vegetasjon, mest på østsiden av øya. Høyeste punkt er 12 moh. Landskapet har spor etter fosfatutvinning i form av krater der det samler seg vann. Snegler og småfisk lever i disse dammene.

Vegetasjonen består blant annet av kaktusarten *Opuntia antillana* og planter som *Sesuvium portulacastrum*, *Euphorbia serpens*, *Euphorbia mesembriathemifolia*, *Heliotropium curassavacum*, *Portulaca oleracca* og *Fimbristylis cymosa*.

Tøyleterne (*Sterna anaethetus*), brunsule (*Sula leucogaster*), maskesule (*Sula dactylatra*) og brunnoddy (*Anous stolidus*) hekker på Sombrero. I 1995 ble øya erklært som  Important Bird Area på grunn av at den er viktig for disse artene.

Det er registrert over 40 endemiske insektarter på Sombrero. Tre øglearter lever på øya. Av disse er Sombrero-ameiva (*Pholidoscelis corvinus*) endemisk, kanskje også *Sphaerodactylus*-arten. *Anolis gingivinus* finnes også. Orkanen Luis ødela i 1995 en god del vegetasjon på øya, noe som førte til reduksjon i bestanden av Sombrero-ameiva.

Øya og havet omkring ble i 2007 erklært som naturreservat og marinpark. I 2018 fikk Sombrero Island Nature Reserve Marine Park status som våtmarksområde av internasjonal betydning i henhold til Ramsar-konvensjonen.

Historie
--------

Kart over Sombrero fra rundt 1880. Det viser anleggene for uthenting av guano
Kristoffer Columbus fant ikke noen av øyene nord og nordøst for Saint Kitts på sine sjøreiser (1492–1502). Sombrero opptrer imidlertid, sammen med Anguilla, på et kart tegnet mellom 1523 og 1525.

I 1627 var Sombrero blant øyene kong Karl I av England ga jarlen av Carlisle, James Hay, rettighetene til.

I 1825 fant britiske geologer fosfatrik guano på Sombrero. I 1856 gjorde USA krav på øya med bakgrunn i Guano Islands Act. Forretningsmenn fra Boston etablerte et selskap for å hente ut ressursene. I 1860 gjorde arbeiderne på øya opprør mot den amerikanske arbeidsformannen, drepte ham og tok kontroll over øya.

Storbritannia gjorde sitt krav på Sombrero gjeldende og vant fram. Selskapet fikk deretter britisk utvinningstillatelse. Det ble bygget anlegg for guanodrift, inkludert jernbane, og bygninger som kunne huse 200 arbeidere. 3000 tonn guano ble årlig utført til USA inntil 1870, da eksporten økte og nådde 20 000 tonn i 1881. I 1888 gikk den siste store lasten på 7000 tonn med guano av lav kvalitet fra Sombrero og i 1890 opphørte utvinningen.

I 1868 ble det reist et fyrtårn på øya. Fyrstasjonen var bemannet fram til 2002, da fyret ble automatisert. På grunn av at fyrtårnet ble bemannet av anguillanere, overførte Storbritannia i 1956 Sombrero fra kolonien De britiske Jomfruøyer og knyttet øya til Anguilla.

Referanser
----------

1. 1 2  Susanna L. Diller, Casey D. Allen, Ayumi Kuramae og Donald M. Thieme: «Anguilla», i Casey D. Allen (red.): *Landscapes and Landforms of the Lesser Antilles*, Springer, 2017, s. 35.
2. ↑  Karim V.D. Hodge, Robert Powell og Ellen J. Censky: «Conserving the herpetofauna of Anguilla», i Adrian Hailey, Byron Wilson og Julia Horrocks (red.): *Conservation of Caribbean Island Herpetofaunas Volume 2: Regional Accounts of the West Indies*, Brill, 2011, s. 4.
3. 1 2 3 4 5  «Sombrero Island Nature Reserve Marine Park», Ramsar Sites Information Service. Lest 24. mars 2019.
4. 1 2  «Site accouts. AI004: Sombrero», i Sarah Sanders (red.): *Important Bird Areas in the United Kingdom Overseas Territories. Priority Sites for Conservation*, Royal Society for the Protection of Birds, 2006.
5. ↑  Hodge, Powell og Censky 2011, s. 6.
6. ↑  Hodge, Powell og Censky 2011, s. 10.
7. ↑  «Sombrero Island – Anguilla’s first Ramsar Site designated» Arkivert 24. mars 2019 hos Wayback Machine. UK Overseas Territories Conservation Forum. Lest 24. mars 2019.
8. ↑  Brian Dyde: *Out of the Crowded Vagueness. A History of the Islands of St Kitts, Nevis and Anguilla*, Macmillan Caribbean, 2005, s. 16.
9. ↑  Dyde 2005, s. 30.
10. ↑  Sue Appleby: *The Cornish in the Caribbean. From the 17th to the 19th Centuries*, Matador, 2019, s. 253.
11. ↑  «Negro Insurrection on a Guano Island», *New York Times*, 13. august 1860. Lest 24. mars 2019.
12. ↑  Dyde 2005, s. 174.
13. ↑  Russ Rowlett: «Lighthouses of Anguilla», *The Lighthouse Directory*. Lest 24. mars 2019.
14. ↑  Dyde 2005, s. 175.

|  |  |
| --- | --- |
| Oppslagsverk/autoritetsdata | GeoNames
 |